b'\n_START_ARTICLE_\nPehr Hansinpoika H\xc3\xa4ggstr\xc3\xb6m\n_START_PARAGRAPH_\nPehr (Petter) Hansinpoika H\xc3\xa4ggstr\xc3\xb6m (H\xc3\xb6gstr\xc3\xb6m, H\xc3\xb6ggstr\xc3\xb6m) (s. 24. marraskuuta 1734 Lappeenranta \xe2\x80\x93 25. tammikuuta 1817 Hauho) oli kolmannen sukupolven maanmittari, joka vaikutti erityisesti isoonjakoon, mutta toimitti my\xc3\xb6s merkitt\xc3\xa4vi\xc3\xa4 kanava- ja koskenperkaust\xc3\xb6ihin liityvi\xc3\xa4 mittauksia ja vaaituksia._NEWLINE_H\xc3\xa4ggstr\xc3\xb6min vanhemmat olivat maanmittari Hans H\xc3\xa4ggstr\xc3\xb6m ja Margareta Wikar. H\xc3\xa4ggstr\xc3\xb6min is\xc3\xa4n kuoltua vuonna 1737 ja \xc3\xa4idin muutettua Ruotsiin vuonna 1742 h\xc3\xa4n j\xc3\xa4i ensin Suomeen \xc3\xa4idinis\xc3\xa4ns\xc3\xa4 kirkkoherra Wikarin luokse, mutta muutti Ruotsiin vuonna 1744 ja palasi takaisin vasta \xc3\xa4itins\xc3\xa4 kuoltua 1747. H\xc3\xa4ggstr\xc3\xb6m meni Vaasan triviaalikouluun vuonna 1749 ja Turun akatemiaan vuonna 1752 papiksi opiskelemaan. Isois\xc3\xa4ns\xc3\xa4 kuoleman j\xc3\xa4lkeen vuonna 1753 h\xc3\xa4n ryhtyi kuitenkin lukemaan geometriaa, tarkoituksenaan ryhty\xc3\xa4 maanmittariksi. K\xc3\xa4yt\xc3\xa4nn\xc3\xb6n kokemusta maanmittarin teht\xc3\xa4vist\xc3\xa4 h\xc3\xa4n sai Turun akatemiasta vuonna 1756 valmistuttuaan Pohjanmaan komissiomaanmittari Erik Tulindbergin opastuksessa. Maanmittarin tutkinnon H\xc3\xa4ggstr\xc3\xb6m suoritti vuonna 1757 ja valtakirjan komissiomaanmittariksi h\xc3\xa4n sai vuonna 1759. Akaan isonjaon ja siihen liittyv\xc3\xa4t geometriset mittaukset H\xc3\xa4ggstr\xc3\xb6m teki vuonna 1760 ja Vanajan vastaavat ty\xc3\xb6t vuonna 1780. Monien muiden teht\xc3\xa4vien ohella h\xc3\xa4n toimitti vaaituksia, mittauksia ja kartoituksia useita kanavia ja vesireittej\xc3\xa4 varten, kuten P\xc3\xa4ij\xc3\xa4nteen ja Hauhon v\xc3\xa4liselle reitille vuonna 1775 ja Pirkkalassa suunnitellulle kanavalle vaaituksen ja maastoon merkitsemisen vuonna 1777. H\xc3\xa4ggstr\xc3\xb6mille my\xc3\xb6nnettiin ylitarkastajan arvonimi vuonna 1782._NEWLINE_H\xc3\xa4ggstr\xc3\xb6min puoliso vuodesta 1762 oli Margaretha Elisabeth Bl\xc3\xa5field (1735\xe2\x80\x931809). Heid\xc3\xa4n poikansa Carl Gregor ja Anders Ulrich opiskelivat geometriaa tarkoituksenaan seurata is\xc3\xa4\xc3\xa4ns\xc3\xa4 maanmittarin ammatissa nelj\xc3\xa4nness\xc3\xa4 polvessa, mutta he eiv\xc3\xa4t kuitenkaan koskaan suorittaneet vaadittua ammattitutkintoa.'